title: 2011/846/SZBP: Rozhodnutie Politického a bezpečnostného výboru ATALANTA/5/2011 zo 16. decembra 2011 , ktorým sa mení a dopĺňa rozhodnutie Politického a bezpečnostného výboru ATALANTA/2/2009 o prijatí príspevkov tretích štátov na vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta) a rozhodnutie Politického a bezpečnostného výboru ATALANTA/3/2009 o zriadení Výboru prispievateľov na vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta)

text:
               17.12.2011

               SK

               Úradný vestník Európskej únie

               L 335/79

         ROZHODNUTIE POLITICKÉHO A BEZPEČNOSTNÉHO VÝBORU ATALANTA/5/2011
   zo 16. decembra 2011,
   ktorým sa mení a dopĺňa rozhodnutie Politického a bezpečnostného výboru ATALANTA/2/2009 o prijatí príspevkov tretích štátov na vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta) a rozhodnutie Politického a bezpečnostného výboru ATALANTA/3/2009 o zriadení Výboru prispievateľov na vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta)
   (2011/846/SZBP)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38 tretí pododsek,
   so zreteľom na jednotnú akciu Rady 2008/851/SZBP z 10. novembra 2008 o vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (1), a najmä na jej článok 10,
   so zreteľom na rozhodnutie Politického a bezpečnostného výboru Atalanta/2/2009 (2) a na rozhodnutie Politického a bezpečnostného výboru Atalanta/3/2009 (3) a na dodatok k nemu (4),
   keďže:

               (1)

               Veliteľ operácie EÚ usporiadal 16. decembra 2008 konferenciu o vytvorení ozbrojených síl.

               (2)

               Na základe ponuky Srbska prispieť k operácii Atalanta, odporúčania veliteľa operácie EÚ a konzultácie s Vojenským výborom Európskej únie (VVEÚ) by sa tento príspevok mal prijať.

               (3)

               V súlade s článkom 5 Protokolu (č. 22) o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Únie s obrannými dôsledkami,

         PRIJAL TOTO ROZHODNUTIE:
   Článok 1
   Článok 1 rozhodnutia Politického a bezpečnostného výboru Atalanta/2/2009 sa nahrádza takto:

      „Článok 1
      Príspevky tretích štátov
      V nadväznosti na konferencie o vytvorení ozbrojených síl a doplnení stavov a na odporúčania veliteľa operácie EÚ a Vojenského výboru Európskej únie sa prijímajú príspevky Nórska, Chorvátska, Čiernej Hory, Ukrajiny a Srbska na vojenskú operáciu EÚ na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta)“.

   Článok 2
   Príloha k rozhodnutiu Politického a bezpečnostného výboru Atalanta/3/2009 sa nahrádza textom uvedeným v prílohe k tomuto rozhodnutiu.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 16. decembra 2011

            Za Politický a bezpečnostný výbor

            predseda

         O. SKOOG

      (1)  Ú. v. EÚ L 301, 12.11.2008, s. 33.

      (2)  Ú. v. EÚ L 109, 30.4.2009, s. 52.

      (3)  Ú. v. EÚ L 112, 6.5.2009, s. 9.

      (4)  Ú. v. EÚ L 119, 14.5.2009, s. 40.

      PRÍLOHA

            „PRÍLOHA

               ZOZNAM TRETÍCH ŠTÁTOV PODĽA ČLÁNKU 2 ODS. 1

                        —

                        Nórsko

                        —

                        Chorvátsko

                        —

                        Čierna Hora

                        —

                        Ukrajina

                        —

                        Srbsko“.


title: Rozhodnutie Rady (EÚ) 2016/1080 z 27. júna 2016, ktorým sa stanovuje pozícia, ktorá sa má v mene Únie zaujať, pokiaľ ide o určité rozhodnutia, ktoré sa majú prijať v rámci Medzinárodnej rady pre olivy (IOC)

text:
               5.7.2016

               SK

               Úradný vestník Európskej únie

               L 179/33

         ROZHODNUTIE RADY (EÚ) 2016/1080
   z 27. júna 2016,
   ktorým sa stanovuje pozícia, ktorá sa má v mene Únie zaujať, pokiaľ ide o určité rozhodnutia, ktoré sa majú prijať v rámci Medzinárodnej rady pre olivy (IOC)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 3 v spojení s jej článkom 218 ods. 9,
   so zreteľom na návrh Európskej komisie,
   keďže:

               (1)

               Medzinárodná rada pre olivy (IOC) je medzivládna vedecko-technická organizácia činná v sektore olivového oleja a stolových olív.

               (2)

               Únia ako člen IOC môže v súlade s procesnými a hlasovacími pravidlami IOC navrhovať zmeny návrhov rozhodnutí IOC a vyjadriť k nim svoju formálnu pozíciu.

               (3)

               Počas nadchádzajúceho zasadnutia Rady členov 15. júla 2016 IOC preskúma a pravdepodobne prijme návrhy piatich rozhodnutí (ďalej len „návrhy rozhodnutí“), ktoré ovplyvnia právo Únie.

               (4)

               Ide o návrhy prvého, druhého, tretieho a štvrtého rozhodnutia, ktorými sa upravujú obchodné normy pre olivové oleje a oleje z olivových výliskov (COI/T.15/Rev…): týkajú sa úpravy hraničnej hodnoty etylesterov mastných kyselín, úpravy hraničných hodnôt kyseliny heptadekánovej, heptadecénovej a eikosanovej, úpravy hraničnej hodnoty koeficientu špecifickej extinkcie pri vlnovej dĺžke 270 nm (K270) a oficiálneho oznámenia metódy ISO prijatej s cieľom dosiahnuť úplnú harmonizáciu a začleniť odkaz na novú metódu stanovenia peroxidového čísla.

               (5)

               Návrhom piateho rozhodnutia sa prijíma nová analytická metóda stanovenia peroxidového čísla (COI/T.20/Doc. No…).

               (6)

               Ak sa návrhy rozhodnutí prijmú, pravdepodobne bude treba zmeniť nariadenie Komisie (EHS) č. 2568/91 (1).

               (7)

               Návrhy rozhodnutí dopodrobna prediskutovali vedeckí a technickí experti v sektore olivového oleja. Prispievajú k medzinárodnej harmonizácii noriem pre olivové oleje a zriaďuje sa rámec, ktorým sa zabezpečí spravodlivá súťaž v obchode s produktmi sektora olivového oleja. Mali by sa preto podporiť.

               (8)

               S cieľom umožniť potrebnú flexibilitu počas rokovaní pred zasadnutím Rady členov IOC by sa Únia mala splnomocniť na vyjadrenie súhlasu so zmenami v návrhoch rozhodnutí za predpokladu, že uvedené zmeny nemenia ich podstatu,

         PRIJALA TOTO ROZHODNUTIE:
   Článok 1
   Pozícia, ktorá sa má v mene Únie zaujať na zasadnutí Rady členov IOC 15. júla 2016, pokiaľ ide o návrhy rozhodnutí, je v súlade s prílohou.
   Článok 2
   1.   Ak je pravdepodobné, že pozíciu uvedenú v článku 1 ovplyvnia nové vedecké alebo technické informácie predložené pred zasadnutím Rady členov IOC alebo počas neho, Únia požiada o odloženie prijímania návrhov rozhodnutí na uvedenom zasadnutí dovtedy, kým sa na základe nových informácií neurčí pozícia Únie.
   2.   Zástupcovia Únie v Rade členov IOC môžu odsúhlasiť menšie technické zmeny v návrhoch rozhodnutí bez ďalšieho rozhodnutia Rady.
   Článok 3
   Toto rozhodnutie nadobúda účinnosť dňom jeho prijatia.

      V Luxemburgu 27. júna 2016

            Za Radu

            predseda

         M.H.P. VAN DAM

      (1)  Nariadenie Komisie (EHS) č. 2568/91 z 11. júla 1991 o charakteristikách olivového oleja a oleja z olivových zvyškov a o príslušných analytických metódach (Ú. v. ES L 248, 5.9.1991, s. 1).

      PRÍLOHA
      Únia podporuje, s výhradou všetkých budúcich preskúmaní na základe nového vývoja, tieto návrhy rozhodnutí týkajúce sa normalizácie fyzikálnych, chemických a organoleptických vlastností olivových olejov a olejov z olivových výliskov a týkajúce sa harmonizácie analytických metód:

                  ROZHODNUTIE, ktorým sa revidujú obchodné normy uplatňované na olivové oleje a oleje z olivových výliskov (COI/T.15/Rev…): úprava hraničnej hodnoty etylesterov mastných kyselín.

                  ROZHODNUTIE, ktorým sa revidujú obchodné normy uplatňované na olivové oleje a oleje z olivových výliskov (COI/T.15/Rev…): úprava hraničných hodnôt kyseliny heptadekánovej, heptadecénovej a eikosanovej.

                  ROZHODNUTIE, ktorým sa revidujú obchodné normy uplatňované na olivové oleje a oleje z olivových výliskov (COI/T.15/Rev…): úprava hraničnej hodnoty koeficientu špecifickej extinkcie pri vlnovej dĺžke 270 nm (K270).

                  ROZHODNUTIE, ktorým sa revidujú obchodné normy uplatňované na olivové oleje a oleje z olivových výliskov (COI/T.15/Rev…): oficiálne oznámenie metódy ISO prijatej s cieľom dosiahnuť úplnú harmonizáciu a začleniť odkaz na novú metódu stanovenia peroxidového čísla.

                  ROZHODNUTIE, ktorým sa prijíma nová analytická metóda stanovenia peroxidového čísla (COI/T.20/Doc. No…).


title: Rozhodnutie Európskej centrálnej banky (EÚ) 2016/188 z 11. decembra 2015 o prístupe Európskej centrálnej banky a príslušných vnútroštátnych orgánov jednotného mechanizmu dohľadu k elektronickým aplikáciám, systémom, platformám a službám jednotného mechanizmu dohľadu a ich používaní (ECB/2015/47)

text:
               12.2.2016

               SK

               Úradný vestník Európskej únie

               L 37/104

         ROZHODNUTIE EURÓPSKEJ CENTRÁLNEJ BANKY (EÚ) 2016/188
   z 11. decembra 2015
   o prístupe Európskej centrálnej banky a príslušných vnútroštátnych orgánov jednotného mechanizmu dohľadu k elektronickým aplikáciám, systémom, platformám a službám jednotného mechanizmu dohľadu a ich používaní (ECB/2015/47)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie, a najmä na jej článok 127 ods. 6 a článok 132,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 34,
   so zreteľom na nariadenie Rady (EÚ) č. 1024/2013 z 15. októbra 2013, ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami (1), a najmä na jeho článok 6 ods. 1 v spojení s článkom 6 ods. 7,
   so zreteľom na návrh Rady pre dohľad a po konzultácii s príslušnými vnútroštátnymi orgánmi,
   keďže:

               (1)

               Na vykonávanie osobitných úloh, pokiaľ ide o politiky týkajúce sa prudenciálneho dohľadu nad úverovými inštitúciami, ktorými Európsku centrálnu banku (ECB) poveruje nariadenie (EÚ) č. 1024/2013, používa ECB elektronické aplikácie, systémy, platformy a služby Európskeho systému centrálnych bánk (ESCB) a Eurosystému, ako aj nové elektronické aplikácie, systémy, platformy a služby špecifické pre uskutočňovanie úloh, ktoré boli zverené ECB podľa nariadenia (EÚ) č. 1024/2013 na základe článku 127 ods. 6 zmluvy a článku 25 ods. 2 Štatútu Európskeho systému centrálnych bánk a Európskej centrálnej banky.

               (2)

               Na plynulé, účinné a konzistentné fungovanie jednotného mechanizmu dohľadu (JMD) je nevyhnutné, aby praktické postupy spolupráce medzi ECB a príslušnými vnútroštátnymi orgánmi v rámci JMD zahŕňali postupy používania tých elektronických aplikácií, systémov, platforiem a služieb, ktoré sú potrebné na plnenie ich úloh podľa nariadenia (EÚ) č. 1024/2013.

               (3)

               Infraštruktúra verejných kľúčov Európskeho systému centrálnych bánk (ďalej len „ESCB-PKI“) bola zriadená rozhodnutím ECB/2013/1 (2). Podľa článku 3 ods. 1 rozhodnutia ECB/2013/1 možno prístup k elektronickým aplikáciám, systémom, platformám a službám ESCB a Eurosystému, ktorých miera rizikovosti dosahuje strednú úroveň alebo vyššiu ako strednú úroveň, a ich používanie umožniť len vtedy, ak bol používateľ autentifikovaný pomocou elektronického certifikátu vydaného a spravovaného certifikačnou autoritou uznanou ESCB v súlade s rámcom ESCB/JMD pre uznávanie certifikátov, certifikačnou autoritou ESCB-PKI alebo certifikačnými autoritami uznanými ESCB na účely aplikácií TARGET2 a TARGET2-Securities.

               (4)

               Rada guvernérov si uvedomuje, že je potrebné zabezpečiť prístup k zdokonaleným službám informačnej bezpečnosti, akými sú prísna autentifikácia, elektronické podpisy a šifrovanie, a to pomocou elektronických certifikátov, pre potreby elektronických aplikácií, systémov, platforiem a služieb, ktoré sú nevyhnutné na plnenie úloh ECB a príslušných vnútroštátnych orgánov ako príslušných orgánov v rámci JMD podľa nariadenia (EÚ) č. 1024/2013. Preto možno na používanie a získanie prístupu k elektronickým aplikáciám, systémom, platformám a službám používaným na fungovanie JMD využívať certifikáty vydané ESCB-PKI.

               (5)

               ECB a príslušné vnútroštátne orgány JMD môžu rozhodnúť, že budú používať certifikáty a služby poskytnuté ESCB-PKI na prístup k elektronickým aplikáciám, systémom, platformám a službám JMD a na ich používanie,

         PRIJALA TOTO ROZHODNUTIE:
   Článok 1
   Vymedzenia pojmov
   Na účely tohto rozhodnutia:

               1.

               „príslušným vnútroštátnym orgánom“ (PVO) sa rozumie príslušný vnútroštátny orgán určený zúčastneným členským štátom v súlade s článkom 2 ods. 2 nariadenia (EÚ) č. 1024/2013. Týmto nie sú dotknuté ustanovenia vnútroštátneho práva, podľa ktorých sa národným centrálnym bankám, ktoré nie sú určenými príslušnými vnútroštátnymi orgánmi, zverujú určité úlohy v oblasti dohľadu. V prípade takýchto ustanovení sa príslušnými vnútroštátnymi orgánmi na účely tohto rozhodnutia rozumejú aj národné centrálne banky, pokiaľ ide o úlohy v oblasti dohľadu, ktoré im boli zverené vnútroštátnym právom;

               2.

               „príslušným orgánom“ sa rozumie buď príslušný vnútroštátny orgán alebo ECB;

               3.

               pojmy „elektronické aplikácie, systémy, platformy a služby ESCB a Eurosystému“,„certifikát“ alebo „elektronický certifikát“, „certifikačná autorita ESCB-PKI“, „registračná autorita“, „používateľ“, „centrálna banka Eurosystému“ a „osoba spoliehajúca sa na certifikát“ majú význam vymedzený v článku 1 rozhodnutia ECB/2013/1;

               4.

               „elektronické aplikácie, systémy, platformy a služby JMD“ sú elektronické aplikácie, systémy, platformy a služby, ktoré sa používajú na plnenie úloh ECB a príslušných vnútroštátnych orgánov podľa nariadenia (EÚ) č. 1024/2013;

               5.

               „rámcom ESCB/JMD pre uznávanie certifikátov“ sa rozumejú kritériá stanovené Výborom ESCB pre informačné technológie na identifikáciu certifikačných autorít, tak interných, ako aj externých z pohľadu ESCB, ktoré možno považovať za dôveryhodné vo vzťahu k elektronickým aplikáciám, systémom, platformám a službám ESCB a Eurosystému a vo vzťahu k elektronickým aplikáciám, systémom, platformám a službám JMD.

         Článok 2
   Prístup k elektronickým aplikáciám, systémom, platformám a službám JMD a ich používanie
   1.   Umožniť prístup k elektronickým aplikáciám, systémom, platformám a službám JMD, ktorých miera rizikovosti dosahuje strednú úroveň alebo vyššiu ako strednú úroveň, a ich používanie možno len vtedy, ak bol používateľ autentifikovaný pomocou elektronického certifikátu vydaného a spravovaného certifikačnou autoritou uznanou v súlade s rámcom ESCB/JMD pre uznávanie certifikátov, vrátane certifikačnej autority ESCB-PKI.
   2.   Certifikačná autorita ESCB-PKI vydáva elektronické certifikáty a poskytuje iné certifikačné služby príslušným orgánom, ktoré sa zúčastňujú v ESCB-PKI podľa článku 3, pre ich držiteľov certifikátov a pre držiteľov certifikátov od tretích osôb, ktoré s príslušnými orgánmi spolupracujú, s cieľom umožniť im bezpečný prístup k elektronickým aplikáciám, systémom, platformám a službám JMD a ich bezpečné používanie.
   3.   Osoba spoliehajúca sa na certifikát sa môže spoľahnúť na uvedené certifikáty za podmienok ustanovených v článku 8 rozhodnutia ECB/2013/1.
   Článok 3
   Účasť príslušných orgánov v ESCB-PKI
   1.   Príslušný orgán sa môže rozhodnúť používať služby ESCB-PKI s cieľom získať prístup k elektronickým aplikáciám, systémom, platformám a službám JMD a používať ich a/alebo môže na uvedené účely konať ako registračná autorita vo vzťahu k jeho vlastným interným používateľom, ako aj vo vzťahu k používateľom z radov tretích osôb na základe rovnakých podmienok, ako sú tie, ktoré sa vzťahujú na centrálne banky Eurosystému.
   2.   Zúčastnený príslušný orgán podlieha povinnostiam uvedeným v článkoch 6, 7 a 12 rozhodnutia ECB/2013/1 a predloží Rade guvernérov vyhlásenie, v ktorom potvrdí svoju účasť a splnenie povinností ustanovených v dohode medzi úrovňou 2 a úrovňou 3 riadenia podľa článku 4 ods. 2 uvedeného rozhodnutia.
   Článok 4
   Nadobudnutie účinnosti
   Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.

      Vo Frankfurte nad Mohanom 11. decembra 2015

            Prezident ECB

         Mario DRAGHI

      (1)  Ú. v. EÚ L 287, 29.10.2013, s. 63.

      (2)  Rozhodnutie Európskej centrálnej banky ECB/2013/1 z 11. januára 2013, ktorým sa ustanovuje rámec pre infraštruktúru verejných kľúčov Európskeho systému centrálnych bánk (Ú. v. EÚ L 74, 16.3.2013, s. 30).